MTLS พุ่งกว่า 6% หลังกำไร Q1 โตเด่น-ลุยขยายสาขาใหม่ต่อเนื่อง
MTLS พุ่งกว่า 6% หลังโชว์กำไร Q1 โตเกือบเท่าตัว! ลุยขยายสาขาใหม่ต่อเนื่อง ล่าสุด ณ เวลา 16.07 น. ราคาอยู่ที่ 32.75 บาท บวก 2.00 บาท หรือ 6.50% สูงสุดที่ 32.75 บาท ต่ำสุดที่ 30.75 บาท มูลค่าซื้อขายที่ 865.44 ล้านบาท โบรกฯ แนะ “ซื้อ” ชูเป้า 35 บาท คาดรายได้-กำไร Q2 โตต่อเนื่องโตตามการขยายสาขา 
18 พ.ค. 2560

ผู้สื่อข่าวรายงานว่า ราคาหุ้นบริษัท เมืองไทย ลิสซิ่ง จำกัด (มหาชน) หรือ MTLS ณ เวลา 16.07 น. ราคาอยู่ที่ 32.75 บาท บวก 2.00 บาท หรือ 6.50% สูงสุดที่ 32.75 บาท ต่ำสุดที่ 30.75 บาท มูลค่าซื้อขายที่ 865.44 ล้านบาท

โดย นายชูชาติ เพ็ชรอำไพ ประธานกรรมการบริหาร MTLS เปิดเผยว่า บริษัทคาดแนวโน้มผลการดำเนินงานในไตรมาส 2/60 จะเติบโตดีขึ้นกว่าไตรมาส 1/60 เป็นไปตามการปล่อยสินเชื่อที่เพิ่มขึ้น หลังจากสถานการณ์การจับจ่ายใช้สอยภาคประชาชนเริ่มสูงขึ้น จากเป็นช่วงของฤดูการทำนา และเปิดเทอม
อย่างไรก็ตาม บริษัทยังคงเป้าหมายการปล่อยสินเชื่อทั้งปีเติบโต 50% หรือมาอยู่ที่ 50,000 ล้านบาท จากปีก่อนมียอดการปล่อยสินเชื่ออยู่ราว 37,000 ล้านบาท และจะควบคุมสัดส่วนหนี้ที่ไม่ก่อให้เกิดรายได้ (NPL) ไว้ที่ระดับ 1.50% จากปัจจุบันอยู่ที่ 1.0%
ทั้งนี้บริษัทเตรียมออกหุ้นกู้มูลค่า 4,250 ล้านบาท ในวันที่ 26 พ.ค.นี้ อายุหุ้นกู้ 1 ปี 6 เดือน, 2 ปี 6 เดือนและ 3 ปี 6 เดือน เพื่อนำมาปล่อยสินเชื่อใหม่เป็นหลัก
“ปีนี้ตั้งแต่ต้นปีที่ผ่านมา ราคาข้าวค่อนข้างจะตกต่ำ ส่งผลต่อรายรับของชาวนาอาจมีไม่เยอะ ชาวบ้านจึงมากู้กับเรา ทำให้ส่งผลดีกับบริษัทฯ ขณะที่ปัจจัยเสี่ยงก็มองว่าไม่น่ามี จากปริมาณน้ำก็อยู่ในระดับที่พอดี ส่วนปัจจัยต่างประเทศก็ไม่น่ามีอะไร”นายชูชาติ กล่าว 
ปัจจุบัน บริษัทมีสาขาแล้ว 2,000 สาขา และจะมีการขยายสาขาในช่วงที่เหลือของปีอีก 200 สาขา เพื่อให้เป็นไปตามเป้าหมายที่วางไว้ คาดใช้เงินลงทุน 40-80 ล้านบาท เน้นในภาคตะวันออกเฉียงเหนือและภาคใต้ เนื่องจากมองว่าตลาดยังสามารถเติบได้อีกมาก
สำหรับการขยายตลาดไปยังต่างประเทศสนใจประเทศเวียดนาม เมียนมา และลาว โดยยังคงอยู่ระหว่างศึกษาอย่างต่อเนื่อง แต่ขณะนี้ยังไม่มีความชัดเจนใดๆ เนื่องจากประเทศดังกล่าวยังไม่มีความพร้อมที่ดีเพียงพอที่จะเข้าไปลงทุน ทั้งในเรื่องของกฎหมาย ระบบธนาคาร หรือสาธารณูปโภค เป็นต้น
 
ด้านบล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” MTLS ราคาเป้าหมาย 35 บาท/หุ้น โดย MTLS รายงานกำไรไตรมาส 1/60 ที่ 536 ล้านบาท เพิ่มขึ้นถึง 91.5% จากปีก่อน และ 11.0% จากไตรมาสก่อน เนื่องจากสินเชื่อที่เติบโตสูงทำให้รายได้ดอกเบี้ยเพิ่มสูงขึ้นมาก ถึงแม้ว่าค่าใช้จ่ายดอกเบี้ยจะเพิ่มขึ้นค่อนข้างมาก และค่าใช้จ่ายก็เพิ่มขึ้นด้วยก็ตาม
โดยในไตรมาสนี้สินเชื่อของ MTLS เพิ่มขึ้นถึง 83.3% จากปีก่อนและ 10.8% จากไตรมาสก่อน ซึ่งยังคงเป็นผลมาจากการเปิดสาขาเพิ่มจำนวนมาก โดย MTLS มีสาขาเพิ่มขึ้นเป็น 1,874 สาขา จากสิ้นปี 59 ที่มีอยู่ 1,664 สาขา และมีเป้าที่จะเปิดเพิ่มเป็น 2,200 สาขาภายในสิ้นปีนี้
ซึ่งทำให้ผู้บริหารมั่นใจว่าเป้าการปล่อยสินเชื่อ และการเติบโตของกำไรที่ตั้งไว้ 50% น่าจะทำได้ค่อนข้างแน่นอน และยังไม่มีการปรับเป้าแต่อย่างใด แม้ว่าไตรมาส 1/60 จะทำได้เกินเป้าค่อนข้างมาก และปกติไตรมาส 1/60 จะเป็นไตรมาสที่สินเชื่อเติบโตน้อยที่สุดในรอบปี
 